­­­­­­­­

**ФЕСТИВАЛ НА БИЛКИТЕ с.МЛАДЕН – трето издание**

Еньовден. Тайнство и магия, в която слънцето, водата, росата, билките, цветята, мълчанието, думите, песните, хората се вплитат в едно неделимо цяло – празника. На връх Еньовден ще се проведе третото издание на Фестивала на билките в с.Младен, който тази година ще бъде двудневен и с международно участие. Организатори отново са Асоциация за културно, стопанско, евристично и лингвистично сътрудничество и кметството на с.Младен, с подкрепата на община Севлиево.

Първият летен ден е изпълнен с вяра в слънчевия кръговрат, с надежда за изцеление, здраве, любов, плодородие, задомяване, благополучие. Според народните поверия болестите са 77 и половина и за всичките има лековито растение, но за половинката -„безименната болест”, билката я знаят само билкарите и знахарите. На Еньовден хората, и най-вече болните, се къпят за здраве в лековити извори, кладенци и чешми. Няма друг традиционен празник, който да е общ за повечето европейски народи – наследниците на славяни, келти, гали и римляни посрещат изгрева на лятното слънце с надеждата за здраве, любов, плодородие и с вярата, че доброто ще победи злото.

Фестивалът на билките е подготвил богата и разнообразна прорама, в която гостите могат да вземат активно участие, ще има много забавни предизвикателства със състезателен характер, някои започнаха вече във фейсбук страницата на събитието. По традиция за всички ще има прясно приготвен билков чай. За желаещите да нощуват на палатки отново ще осигурим място за лагеруване. Производителите на билкови, био и еко продукти също са добре дошли да предложат своите стоки.

Ето основните акценти в програмата на Фестивала:

***23 юни:***

**Ателие 1** - 17:30 ч. -  "Как да си направим билкова градина" – ще създадем заедно билкова/цветна градина в центъра на селото

**Ателие 2** - 19:30 ч. - Еньовденска раздумка с Татяна Цанкова - в неформална обстановка да споделим легенди и митове за Еньовден, самодиви, Еньова буля, истории, свързани с билки и т.н.

***24 юни:***
**Ателие 3** - 5:00 ч. -  "Магията на Еньовден" - заедно ще посрещнем изгрева, ще се окъпем в утринната роса и ще берем билки в полето

**Ателие 4** - 8:00 ч. - "Еньов венец"

Водещ: Атанас Бончев - Наката

**10:00 ч. - ОФИЦИАЛНО ОТКРИВАНЕ НА ФЕСТИВАЛА**

10:30 ч. - Лекция на д-р Петър Димков, дискусия

12:00ч.  - **Награждаване** на победителите от конкурса за детска рисунка на тема *"Еньовден на село"*

**Ателие 5** - 13:30 ч. – “Физиогнозис” – спортни упражнения за деца до 10 години.

**Ателие 6** - 14:30 ч. - "Ръчкоденица" - да пренесем красотата на природата у дома с помощта на приложни техники

**Ателие 7** - 15:30 ч. - "Кулинарен журнал"

**Ателие 8** - 16:30 ч. – Сдружение „Аз Буки“, Сърбия

**18:30 - Официално закриване**

Концерт на:

- Певческа група "Бял гердан"

- Мъжка фолклорна група от с.Богатово

**- Илия Луков.**

Село Младен е малко, китно селце, което се намира на 15 км от Севлиево. Заобиколено е от красиви гори и дъхави поля, които са подходящи за разходка, а само 5 минути от края на селото се открива прекрасна гледка към язовир „Александър Стамболийски“. Фестивалът на билките ви очаква!